ՀՈՒՇԱՂԲՅՈՒՐՆԵՐԸ՝ ՍՐԲԱՎԱՅՐԵՐ | «Հույսի կամուրջ» ՀԿ Նոյեմբերյանի մասնաճյուղ
ՀՈՒՇԱՂԲՅՈՒՐՆԵՐԸ՝ ՍՐԲԱՎԱՅՐԵՐ
Posted on August 19, 2013 by Bridge Of Hope Noyemberyan	Standard
«Հույսի կամուրջ» հկ Նոյեմբերյանի մասնաճյուղի նախաձեռնությամբ իրականցվեց «Հուշաղբյուրները սրբավայրեր» ակցիան, որի շրջանակում կենտրոնի աշխատակիցների և երեխաների կողմից օգոստոսի 16-ին քաղաքին մոտ գտնվող հուշաղբյուրներից մեկի ողջ տարածքը մաքրվեց համատարած աղբից, ապա փակցվեցին համապատասխան ցուցանակներ`«Հարգենք` պահպանելով մաքրությունը» և «Յուրաքնչյուրս վերցնենք մեզ հետ մեր աղբը» ուղերձով:
Ակցիայի նպատակն էր մարդկանց ուշադրությունը հրավիրել իրենց իսկ քաղաքացիական պարտքին, այն է` չաղտոտել շրջակա միջավայրը, հատկապես խոր գիտակցումով մոտենալ հուշաղբյուր-հուշարձաններին.
Ինչի` ամենօրյա ականատեսն ու ցավոք, մեր լռությամբ նաև մասնակիցն ենք դառնում անձամբ ինքներս. մարդիկ գնում են, վայելելով հայրենի բնությունն ու օգտվելով ստեղծված պայմաններից, հաճելի ժամանակ են անցկացնում, սրտաբուխ բաժակաճառերով հարգում և հիշատակում բոլորին`չշրջանցելով այդ թվում նաև հայրենի երկրը, Հայոց բանակն ու … մարտերում ընկած մեր տղաներին: Հետո նույն այդ նահատակված երիտասարդների կամ այլոց հիշատակը հավերժացնող հուշաղբյուրների տարածքներում, չխնայելով և ոչ մի անկյուն, գոյացած աղբն ամբողջությամբ համակ անտարբերությամբ նետում են նստատեղից դուրս: Երբեմն լինում է, որ սա համալրվում է նաև տներից բերված աղբով: Շատ դեպքերում օգնության է գալիս նաև մեր անկրկնելի բնությունը` տաղավարը ձորի վրա է, ջանք գործադրելու, քայլ կատարելու կարիքն էլ չկա, ամեն ինչ առավել քան հարմար է, ուղղակի գցում ենք և վերջ…
Չանդրադառնալով հարցի իրավական կողմին` փորձենք հասկանալ թե ինչ գնահատական կարելի է տալ այս ամենին, որ «կերտում» ենք բոլորով, ու այնքան բնականի մեջ ենք դա դիտարկում, որ արտառոց, տհաճ, ամոթալի, զզվելի, մարդ արարածին ոչ հարիր ոչինչ չենք էլ տեսնում: Համաձայնեք, որ մեր ինքնության ու երկրի նկատմամբ սիրո և հարգանքի ամենակարևոր դրսևորումներից մեկը դրանք սրբությամբ պահպանելն է, իսկ պահպանել ասվածը այլ բացատրություն չաղտոտելուց ու չփչացնելուց բացի չի կարող լինել` տարրական քաղաքացիական պարտք, որի իրագործումը վեր է ածվում հայրենասիրության և մի շարք այլ արժեքների: Դե ուրեմն եկեք ձերբազատվենք այդ արատավոր սովորույթից ու այն որպես ամոթալի ու անպատվաբեր ժառանգություն չփոխանցենք մեր զավակներին:
Ահա այս էր հիմնական ասելիքը, որ նպատակ ունեին հասցնել ժողովրդին միջոցառման մասնակիցները:
Ակցիան կլինի շարունակական և գալիք տարվա ամռանը այն վերկածվի երիտասարդական շարժման` միաժամանակ ընդգրկելով տարածաշրջանի բոլոր հուշաղբյուր-հուշարձանների տարածքները: Համարձակվում ենք հուսալ, որ ոչ հեռու ապագայում մեր հասարակության համար այդ խնդիրը հաղթահարված կլինի ամբողջությամբ:
Share this:TwitterFacebookLike this:Like Loading...	Filed under Uncategorized and tagged ՀՈՒՅՍԻ ԿԱՄՈՒՐՋ, ՀՈՒՇԱՂԲՅՈՒՐՆԵՐԸ՝ ՍՐԲԱՎԱՅՐԵՐ, Նոյեմբերյան, ԱԿՑԻԱ |	Leave a comment